**Nytt om EUs tredje helseprogram**

|  |  |  |
| --- | --- | --- |
| **Helsedirektoratet** |  | **Mars 2014** |

# Fakta om EUs tredje helseprogram

• • •

Helseprogrammet er det viktigste instrumentet i implementeringen av Europas 2020-mål om å skape smart og bærekraftig vekst. Programmet har et budsjett på € 449,4 millioner for perioden 2014 - 2020. Programmet har fire hovedområder:

* Forebygging og helsefremmende livsstil
* Grensekryssende helsetrusler
* Innovative og bærekraftige helsesystemer
* Kvalitet og pasientsikkerhet

[Consumer, Health and Food Executive Agency (CHAFEA)](http://ec.europa.eu/eahc) implementerer programmet. Dette gjøres ved å gi støtte gjennom 4 ulike finansieringsinstrumenter:

* Grants for Joint Actions
* Grant s for Projects
* Grants for Non-governmental bodies
* Procurement

I Norge er Helsedirektoratet nasjonalt kontaktpunkt for helseprogrammet og bistår med informasjon, søknadsprosedyrer og kontakt med eventuelle samarbeidspartnere. Helse- og omsorgsdepartementet representerer Norge i komiteen for programmet. Programkomiteen utvikler innhold, prioriterer satsningsområder og vedtar de årlige arbeidsprogrammene.

# Nytt helseprogram 2014-2020

**EUs helseprogram (2008-2013) vil fra 2014 bli erstattet av et nytt tredje helseprogram for programperioden 2014 - 2020.**

**Det tredje helseprogrammet fokuserer på sammenhengen mellom økonomisk vekst og en sunn befolkning. Europas 2020-mål om en bærekraftig vekst skal prioriteres i tildelingene.**

Til tross for at EUs tredje helseprogram var tenkt å starte opp fra 1. januar 2014, gjenstår det fortsatt formelle prosesser før programmet blir endelig vedtatt. Europaparlamentet godkjente programmet 26. februar, og det forventes at det blir godkjent i Det europeiske råd i løpet av mars. Lansering av programmet er forventet i mai. Forsinkelsen har sammenheng med at det først i fjor sommer ble oppnådd enighet om EUs langtidsbudsjett. Parlamentet har insistert på større innflytelse på utviklingen av programmet.

Forslaget til helseprogram er utarbeidet innenfor rammen av EUs vekststrategi, som på bakgrunn av den økonomiske krisen legger hovedvekten på hvordan skape ny vekst i Europa. Programmet har en ramme på 449,39 millioner euro og skal fordeles over 7 år (mot 321,5 millioner euro for perioden 2008-2013).

Det tredje helseprogrammet bygger på erfaringer fra de to tidligere helseprogrammene. Det nye programmet er fokusert på hvor det antas at Europa kan gjøre en forskjell. Programmet bidrar til Europas 2020-mål om å skape smart og bærekraftig vekst, med en spesiell vektlegging av å utvikle nye arbeidsplasser.

Det overordnede målet med programmet er å samarbeide med medlemslandene om å delfinansiere prosjekter med målrettede tiltak innenfor følgende fire hovedtema:

1. Fremme helsen, forebygge sykdom og støtte tiltak for helsefremmende livsstil
2. Beskytte innbyggerne mot grensekryssende helsetrusler
3. Fremme innovasjon og bærekraftige helsesystemer
4. Bedre tilgang til gode og trygge helsetjenester for innbyggerne

Det tredje helseprogrammet vil være mer målrettet med klare tematiske prioriteringer for å løse helseutfordringene i de europeiske medlemslandene. Det er utviklet indikatorer og programmet vil bli fortløpende evaluert. Det vil blant annet gjennomføres en midtveisevaluering i 2017.

Programmet legger opp til en finansieringsrate for alle typer midler på 60%, og i tilfeller med «eksepsjonell nyttighet» kan den øke til 80%. Det vil bli utarbeidet ettårige arbeidsplaner. En foreløpig arbeidsplan for 2014 ble diskutert i 3. mars i Programkomiteen for Det tredje helseprogrammet, hvor Norge er observatør. Arbeidsplanen viser hva som er prioritert, blant annet er kroniske sykdommer prioritert i år, og inkluderer også informasjon om budsjettfordeling. Imidlertid er det blant medlemslandene til dels stor uenighet, så det forventes at den endelige arbeidsplanen for 2014 kanskje vil ha en noe annen innretning enn den foreløpige versjonen. Den endelige arbeidsplanen for 2014 vil trolig først være klart i midten av mai. Dette gir selvsagt visse utfordringer for potensielle søkere i programmet for inneværende år. Den foreløpige arbeidsplanen ligger ved til informasjon.

Selve søknadsprosedyrene samt administrasjon og rapportering av samarbeidsprosjektene vil være elektronisk og er forenklet i forhold til tidligere programmer.

**Hva kan få støtte?**

Helseprogrammet skal rettes mot tiltak som kan gi merverdi til medlemslandene for å effektivisere helsesystemene sine, fremme ny vekst og redusere sosiale ulikheter i helse. Behovet for å bedre effektiviteten i landenes helsesystemer er særlig fremhevet, og helseprogrammet skal støtte medlemslandenes arbeid med å omstrukturere til bærekraftige helsesystemer som kan levere flere helsetjenester ved bruk av færre ressurser.

Programmet vil støtte innovasjon blant annet innenfor medisinsk metodevurdering (health technolgy assessments), medisinsk utstyr, klinisk forskning, legemidler og pilotprogrammet «Innovasjonspartnerskapet for aktiv aldring». Helseprogrammet vil også støtte bedre beregninger, planlegging og utdanning for helsepersonell for å møte det forventede underskuddet på kvalifisert helsepersonell i EU i årene fremover.

Programmet vil også bidra til å øke tilgangen til medisinsk ekspertise og informasjon om spesielle tilstander. Den vil øke tilgangen til bedre kvalitet på helsetjenesten og pasientsikkerhet ved f.eks. å støtte pasientrettigheter over landegrenser. Andre tema er samarbeidet om Europeiske referansenettverk for blant annet sjeldne sykdommer, forsiktig bruk av antibiotika og høye standarder for kvalitet og sikkerhet for organer.

Programmet vil fremme helse og forebygge sykdom ved å redusere røyking, alkoholmisbruk og fedme. Det skal gjøres større investeringer for å holde innbyggerne friske. Dette innebærer å utvikle «best practices» for kostnadseffektive metoder for forebygging, så vel som målrettede tiltak for å forebygge kroniske sykdommer.

Programmet vil også beskytte innbyggerne mot grenseoverskridende helsetrusler. Det vil bidra til å utvikle felles tilnærminger for bedre koordinering og risikovurdering.

**Når kommer det mer informasjon?**

Helsedirektoratet vil fortsette å være nasjonalt kontaktpunkt i neste programperiode. På grunn av store forsinkelser i godkjennelse av Det tredje helseprogrammet har det vært vanskelig å gi informasjon om programmet. 11. april vil det i Brussel arrangeres «[Info Day on the Third Health Programme 2014-2020](http://ec.europa.eu/health/programme/events/info_day_2014_en.htm)» For interesserte er det mulig å melde seg på via denne linken.

Consumer, Health and Food Executive Agency (CHAFEA) som administrerer programmet, regner ikke med at utlysningen vil være klar før i midten av mai. CHAFEA vil delta på Nasjonal informasjonsdag i Oslo som Helsedirektoratet planlegger å arrangere i slutten av mai/begynnelsen av juni, avhengig av når programmet er endelig godkjent. Informasjon om dette vil bli kunngjort på våre nettsider.

**Det finnes en rekke arenaer du kan følge utviklingen i Helseprogrammet på**

DG SANCO har et eget nyhetsbrev du kan følge med på. Her legges de siste nyheten fra deres nettsider ut. Her blir det også opplyst om utlysninger under Det tredje helseprogrammet, ulike ekspertpanel som søker medlemmer og andre arenaer der du som arbeider på feltet kan ha interesser. Du kan abonnere på nyhetsbrevet ved å gå til [dette nettstedet](http://ec.europa.eu/dgs/health_consumer/dyna/mailing/index.cfm).

Videre er det nyttig å kjenne til EUs helseportal. På denne portalen kan du følge den siste utviklingen innenfor det feltet du er interessert i. CHAFEA sine nettsider er også en god kilde til informasjon. Her legges relevant informasjon ut.

* [EUs helseportal](http://ec.europa.eu/health/index_en.htm)
* [CHAFEA](http://ec.europa.eu/eahc/index.html)

**Kontaktinformasjon i Norge**

**Nasjonalt kontaktpunkt**

Janicke Fischer

[jaf@helsedir.no](mailto:jaf@helsedir.no)

Tlf: 24163334

**Medlem i programkomiteen**

Maren Ringstad Widme

Helse- og omsorgsdepartementet

[mrw@hod.dep.no](mailto:mrw@hod.dep.no)

Tlf: 22248558